‘‘फिर चिट्ठी-पिट्ठी की क्या जरूरत। बाबा जाएंगे, तब तो कोई दिक्कत ही नहीं। वह सब इंतजाम कर देंगे।’’ रतन ने कहा। दो-तीन दिन बाद तेज शंकर पढऩे के लिए कुछ पुस्तकें, पहनने के लिए वस्त्र, दरी, चादर और अपना चरखा लेकर बबउनू बाबा के साथ चंदनपुर के लिए रवाना हो गया। यह है कामतानाथ के ‘काल कथा’ की वह चाबी, जिससे इसकी कथा खुलती और लखनऊ से निकलकर अवध के गांव चंदनपुर पहुंचती है, जहां के मुंशी रामप्रसाद का छोटा बेटा रतन लखनऊ आता है नौकरी करने, जिसके चाचा बबउनू पहले से ही लखनऊ में हैं। रतन के भाई फतेह बहादुर कचहरी में पेशकार हैं। खानदान के और भी कई लोग लखनऊ में हैं, जिनमें से राजनीतिक चेतना से लैस एक तेजस्वी युवक तेज शंकर के नजरिये से कामतानाथ ने भारत के उस हलचल भरे दौर को देखा ही नहीं, उसकी जांच-पड़ताल कर उसे ‘कालकथा’ के रूप में लिख दिया है।